સામાન્ય રીતે સાદું પટોળું બનાવતા ત્રણ-ચાર કારીગરની ટીમને ચારથી પાંચ મહિના લાગી જતા હોય છે અને જેની કિંમત 1.50 લાખથી શરૂ થઇને સાત-આઠ લાખ રૂપિયા સુધીની પણ હોય છે. તે બનાવટની ઝીણવટ અને ચીવટ તમને તેને બનવામાં લાગતા સમય પરથી ખ્યાલ આવી જતો હશે. સમય પ્રમાણે ફેશનમાં ઘણા બધા બદલાવ આવ્યા છે પણ પાટણના પટોળા તેમના 900 વર્ષના ઇતિહાસમાં જરાય છેડછાડ કર્યા વિના એક સરખી ડિઝાઇનમાં બનતા આવ્યા છે. કારણકે પટોળાની મહત્વની વાત જ તેની ડિઝાઇન અને પાલવ હોય છે. આ હાથથી કાંતેલા પટોળા 80 વર્ષ સુધી જૈસે થૈ રહે છે અને કલાકાર દ્વારા તેની 60 વર્ષની તો ગેરંટી આપવામાં આવે છે. જ્યારે તેનો રંગ 300 વર્ષ સુધી અકબંધ રહે છે. જેમ સોનાની એક સંપતિની જેમ જોવામાં આવે છે તેમ પટોળા પણ એક વિરાસત અને સંપતિ છે. કારણકે પટોળા ખરીદો અને વર્ષો પછી વેચો તો તેની રીસેલ વેલ્યુ તેની ખરીદી કરતા વધુ જ આવે છે. સામાન્ય રીતે કોઇ પણ કપડા ખરીદો અને પછી વેચવા જાવ તો કોઇ ખરીદતું નથી..જ્યારે પાટણના પટોળાને એન્ટીક પીસ માનીને લોકો ખરીદવા લાખો ખર્ચવા પણ તૈયાર થઇ જતા હોય છે.